**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.12.2024, ora 08.00 – 18.12.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.12.2024, ora 07.00**

**RÂURI**

**Debitele au fost** **în general staționare**, exceptând cursurile inferioare ale Mureșului, Trotușului, Buzăului și Bârladului, unde au fost în scădere.

Pe râurile din bazinele hidrografice Vișeu, Iza, Tur, Someș (exceptând Someșul Mic), debitele au fost în ușoară creștere ca urmare a cedării apei din stratul de zăpadă și propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Suceava, Moldova, Trotuş, Putna, Râmnicu Sărat, pe cursul Siretului, pe unii afluenți din bazinul superior al Oltului, afluenții din bazinul Bistriței și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișuri, Arieș, Timiș, Moravița, Caraș, Nera, Cerna, pe unii afluenți din bazinul Jiului, din bazinul inferior al Oltului și din bazinul superior al Argeșului.

Formațiunile de gheață (gheață la maluri, pod de gheață, năboi) existente în bazinul Bistriței s-au menținut fără modificări importante.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Someș, bazinul superior al Mureșului, unde vor fi în ușoară creștere ca urmare a cedării apei din stratul de zăpadă și propagării.

Formațiunile de gheață (gheață la maluri, pod de gheață, năboi) existente se vor menține fără modificări importante.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 17-18.12.2024 **a fost în scădere, având valoarea de 3800 m3/s,** sub media multianuală a lunii **decembrie (5200 m3/s).**

În aval de Porţile de Fier debitele au fost în scădere la Gruia și pe sectorul Zimnicea–Tulcea și în creștere pe sectorul Calafat–Turnu Măgurele.

**Debitul la intrarea în ţară** (secţiunea Baziaş) **va fi în scădere (3700 m3/s).**

În aval de Porţile de Fier debitele vor fi în scădere pe sectoarele Gruia–Bechet şi Cernavodă–Tulcea şi relativ staţionare pe sectorul Corabia–Călăraşi.

**2.** **Situaţia meteorologică în intervalul 17.12.2024, ora 09.00 –18.12.2024, ora 06.00**

**În ţară,** vremea a fost vântoasă în majoritatea zonelor, cu rafale în general de 50...65 km/h local în Transilvania, Moldova, Dobrogea, Oltenia și Muntenia şi pe suprafeţe mici în restul teritoriului; la munte, vitezele au fost de 60...80 km/h, iar la altitudini de peste 1600 m în Carpaţii Meridionali şi local în cei Orientali vântul a suflat tare, cu rafale de 90...120 km/h (atingând temporar 148 km/h în Masivul Vlădeasa, la 1800 m), viscolind puternic zăpada depusă anterior şi determinând scăderea vizibilităţii. Noaptea, vântul a slăbit în intensitate și doar la altitudini de peste 1600 m în Carpații Orientali și Meridionali s-au mai înregistrat viteze de 80...100 km/h, iar spre sfârșitul intervalului în sudul Olteniei, cu viteze în jurul a 60 km/h. Cerul a fost variabil, cu înnorări în vestul, centrul și nordul

teritoriului, unde s-au semnalat precipitații; acestea au fost sub formă de ploaie sau burniță în Maramureș și izolat în Transilvania, Crișana și Moldova și mixte pe alocuri la munte. Cu totul izolat în zona montană au fost consemnate depuneri de polei. Este strat de zăpadă în cea mai mare parte a zonei montane, unde măsura, pe platformele stațiilor meteorologice,până la 77 cm în Munții Vrancei și până la 67 cm în Masivul Ceahlău și pe suprafețe mici în Transilvania, până la 3 cm. Temperaturile maxime, ce s-au situat cu mult peste normele perioadei în toată țara, s-au încadrat între 3 grade la Târgu Lăpuș și 20 de grade la Calafat, iar la ora 6 se înregistrau valori termice cuprinse între -3 grade la Voineasa și Apa Neagră și 10 grade la Focșani și Râmnicu Sărat. Izolat, dimineața și noaptea, a fost ceață.

**Observație:** în intervalul de diagnoză au fost în vigoare 8 mesaje pentru fenomene meteorologice periculoase imediate, emise după cum urmează: 4 de către SRPV Cluj (2 avertizări cod portocaliu și 2 atenționări cod galben), 3 de către SRPV Bacău (2 avertizări cod portocaliu și 1 atenționare cod galben) și 1 de către SRPV Craiova (1 atenționare cod galben).

**La Bucureşti** valorile termice au fost în creștere față de intervalul anterior și s-au situat cu mult peste cele speficifice datei; astfel, temperatura maximă a fost de 15 grade la Afumați și Filaret și 16 grade în Băneasa. Cerul a fost variabil, iar vântul a suflat moderat, cu ușoare intensificări ziua, cu viteze de 35...40 km/h, iar noaptea a slăbit în intensitate. La ora 6 se înregistrau -1 grad în Băneasa și 3 grade la Filaret și Afumați.

**3. Prognoza meteorologică în intervalul 18.12.2024, ora 09.00-19.12.2024, ora 9.00**

**În ţară** valorile termice, mai ales cele diurne, se vor situa cu mult peste cele specifice datei în toate regiunile. Cerul va fi variabil în regiunile sudice și temporar noros în restul teritoriului. Izolat în nordul Carpaților Orientali vor fi precipitații mixte, iar în nordul Moldovei vor fi condiții pentru ploaie slabă. Vântul va sufla slab și moderat, cu ușoare intensificări la munte, mai ales pe creste, cu rafale în general de 60...70 km/h. Temperaturile maxime vor fi cuprinse între 4 și 14 grade, iar cele minime între -6 grade în depresiunile Carpaților Orientali și 6 grade în Dealurile de Vest. Dimineața și noaptea, pe arii restrânse, se va forma ceață sau nebulozitate joasă.

**La Bucureşti** vremea va fi predominant frumoasă, cu valori termice, îndeosebi diurne, ce se vor situa cu mult peste cele specifice datei. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 12 grade, iar cea minimă va fi de 0...1 grad, mai scăzută în zona preorășenească până la -3...-2 grade. Spre sfârșitul intervalului vor fi condiții de ceață.

***II. CALITATEA APELOR***

**Pe râurile interioare**

**A.B.A. Argeș-Vedea** revine cu informații despre poluarea cu apă uzată neepurată cu miros pregnant a pârâului Valea Bogdanului (afluent al canalului Brezoaiele-Arcuda), pe raza comunei Brezoaiele, județul Dâmbovița, fenomen produs în data de 04.12.2024, la ora 14.00. S-au deplasat pe teren reprezentanții compartimentelor IBA, GMPRA și Laborator Calitate pentru investigații.

Au fost prelevate 4 probe de apă în data de 04.12.2024 din următoarele locații:

1. Compania de Apă Târgoviște, sistem centralizat de canalizare în comuna Brezoaiele, jud. Dâmbovița, evacuare în Valea Bogdanului;

2. r. Dâmbovița amonte confluența Valea Bogdanului;

3. Valea Bogdanului amonte confluență r. Dâmbovița;

4. R. Dâmbovița aval confluență Valea Bogdanului.

Pentru proba de apă de suprafață prelevată în secțiunea: Valea Bogdanului -amonte confluenta r. Dâmbovița au fost depășite limitele pentru starea ecologică bună aferentă tipologiei corpului de apă la: consum chimic de oxigen-CCO-Cr, agenți de suprafață anionici, amoniu, iar pentru cea prelevată în secțiunea r. Dâmbovița -aval confluență pr. Valea Bogdanului la consum chimic de oxigen-CCO-Cr.

Nu a fost identificat poluatorul. Fenomenul de poluare a fost sistat în data de 04.12.2024, la ora 20:00.

**A.B.A. Argeș-Vedea** revine cu informații suplimentare despre poluarea apei râului Neajlov cu apă reziduală provenită de la SC Suinprod Radic SRL, în zona comunei Rătești, județul Argeș, fenomen produs în data de 03.12.2024, la ora 10:00.

Urmare a înștiințării privind poluarea accidentală produsă pe r. Neajlov, în comuna Rătești, județul Argeș, reprezentanții A.B.A. Argeș (IBA, GMPRA, Laborator) s-au deplasat pe teren în zona semnalată, unde au constatat că pe gura de evacuare a firmei SC SUINPROD RADIC SRL nu se mai deversa apă, persistând însă o cantitate de spumă albă pe r. Neajlov.

Au fost prelevate 3 probe de apă din următoarele secțiuni:

-r. Neajlov - Gura de evacuare a SC SUINPROD RADIC SRL, aval pod DC 96 B, fără prezența reprezentanților SC SUINPROD RADIC SRL – imediat cum a fost sesizată poluarea;

-r. Neajlov – aval 50 m gura de evacuare colector SC SUINPROD RADIC SRL, în prezența reprezentanților SC SUINPROD RADIC SRL;

-r. Neajlov – amonte 50 m gura de evacuare colector SC SUINPROD RADIC SRL, în prezența reprezentanților SC SUINPROD RADIC SRL;

În secțiunile r. Neajlov-amonte 50 m de gura evacuare colector SC Suinprod Radic SRL, com.Rătești, jud. Argeș și r. Neajlov-aval 50 m gura evacuare colector SC Suinprod Radic SRL, com. Rătești, jud. Argeș, au fost depășite limitele pentru starea ecologică bună aferentă tipologiei corpului de apă pe care sunt situate secțiunile la CBO5 și consum chimic de oxigen-CCO-Cr.

În secțiunea SC Suinprod Radic SRL, com. Rătești, ferma de creștere intensivă a porcinelor, gura evacuare colector final, aval pod DC 96B, r. Neajlov, s-au constatat depășiri față de limitele admise prin Autorizația de gospodărire a apelor nr.384/13.11.2023 la CBO5, CCOCr, materii in suspensie, amoniu.

**Măsuri impuse:** a fost interzisă evacuarea apelor uzate neepurate în cursuri de apă de suprafață, subterane sau pe terenuri.

**Societatea SC Suinprod Radic SRL a fost sancționată contravețional cu amendă în valoare de 40 000 lei.**

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că în data de 17.12.2024, în intervalul orar 09:45-10:00, s-a produs o poluare a aerului cu 290 mc de gaze în urma coroziunii colectorului de distribuţie gaze LTS Dezbenzinare Călacea-Sânnicolau Mare aparţinând operatorului Expert Petroleum în zona Parc Lovrin (a fost identificată o neetanşeitate). **Măsuri:** s-a izolat în cel mai scurt timp posibil tronsonul de colector avariat şi au început lucrările de remediere. Colectorul a fost remediat cu forţe proprii prin montare de şarnieră.

**Agenţia Naţională pentru Protecţia Mediului** informează că din rezultatele analizelor efectuate în data de 16.12.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele MM-6** (municipiul Sighetu Marmației) **și HD-3** (municipiul Hunedoara).

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**A.N.A.R.** informează că în data de 14.12.2024, în jurul orei 09:30, a avut loc un incident în urma căruia patru muncitori (angajaţi ai firmei S.C. Laurenţiu H. S.R.L.) care executau lucrări în căminul de alimentare a pompelor cu apă brută din perimetrul Nodului Hidrotehnic Stânca-Costești, jud. Botoșani, au fost intoxicaţi cu gaze provenite de la o motopompă. Toate cele patru persoane au fost preluate de către echipajele de salvare în stare de conștienţă.

**DIRECȚIA COMUNICARE ȘI DIGITALIZARE**